A BIZOTTSÁG HATÁROZATA
(2005. január 27.)
a Ciprus által az állati melléktermékek helyszíni elégetése vagy elföldelése vonatkozásában alkalmazandó, az 1774/2002/EK európai parlamenti és tanácsi rendeletet követő átmeneti rendelkezések meghatározásáról
(az értesítés a B(2005) 133. számú dokumentummal történt)
(Csak a görög nyelvű szöveg hiteles)
(EGT vonatkozású szöveg)
(2005/62/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a nem emberi fogyasztásra szánt állati melléktermékekre vonatkozó egészségügyi előírások megállapításáról szóló, 2002. október 3-i 1774/2002/EK európai parlamenti és tanácsi rendeletre (1) és különösen annak 24. cikke (6) bekezdésére és 32. cikke (1) bekezdésére,
mivel:
(1)
Az 1774/2002/EK rendelet értelmében bizonyos körülmények között ideiglenes mentesítést lehet adni az állati melléktermékek helyszíni elégetése vagy elföldelése vonatkozásában. Az adott rendelet szintén rendelkezik arról, hogy nem adható ideiglenes mentesítés olyan állatok vonatkozásában, amelyeknél felmerül a TSE-fertőzés gyanúja, vagy amelyek esetében hivatalos megerősítést nyert a TSE jelenléte.
(2)
Az 1774/2002/EK rendeletnek a halakra vonatkozó, fajon belüli újrahasznosítási tilalom, az állati melléktermékek elföldelése és elégetése, valamint egyes átmeneti intézkedések tekintetében történő végrehajtásáról szóló, 2003. május 12-i 811/2003/EK bizottsági rendelet (2) végrehajtási rendelkezéseket határoz meg az állati melléktermékek helyszíni elégetés vagy elföldelés útján történő ártalmatlanítására vonatkozóan.
(3)
Az állati melléktermékeknek az 1774/2002/EK európai parlamenti és tanácsi rendeletnek megfelelő helyszíni elégetése vagy elföldelése tekintetében a Ciprus és Észtország által alkalmazandó átmeneti intézkedések megállapításáról szóló, 2004. április 29-i 2004/467/EK bizottsági határozat (3) az ezen szabályok alóli ideiglenes mentesítésről rendelkezik, amely 2005. január 1-jéig alkalmazandó.
(4)
Ciprus arról tájékoztatta a Bizottságot, hogy 2005. január 1-jén még nem állnak rendelkezésére működőképes állatimelléktermék-gyűjtőrendszerek. Így szükség van a 2004/467/EK határozatban meghatározott átmeneti rendelkezéseknek egy további időszakra való fenntartására.
(5)
Ciprusnak az átmeneti időszakban meg kell tennie a szükséges intézkedéseket, hogy a 811/2003/EK rendelet előírásai szerint elkerülje az emberi és állati egészségnek és a környezetnek a veszélyeztetését.
(6)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Ciprus az 1774/2002/EK rendelet 4. cikke (2) bekezdése, 5. cikke (2) bekezdése és 6. cikke (2) bekezdése alóli ideiglenes mentesítés útján, saját területére vonatkozóan, 2005. november 1-jéig engedélyezheti az állati melléktermékek helyszíni elégetés vagy elföldelés útján történő ártalmatlanítását.
(2) Az (1) bekezdésben említett ideiglenes mentesítés nem vonatkozik az 1774/2002/EK rendelet 4. cikke (1) bekezdése a) és i) pontjában említett, az 1. kategóriába tartozó anyagokra.
2. cikk
Amennyiben Ciprus engedélyezi a helyszíni elégetést vagy elföldelést, az e határozat 1. cikke rendelkezései szerint minden szükséges intézkedést megtesz, hogy a 811/2003/EK rendelet 6. és 9. cikkében meghatározott végrehajtási szabályokkal összhangban elkerülje az emberi és állati egészségnek és a környezetnek a veszélyeztetését. Ciprus 2005. június 1-jéig tájékoztatja a Bizottságot és a többi tagállamot a hulladék-ártalmatlanítási rendszer létrehozásában történt előrehaladásról.
3. cikk
Ez a határozat 2005. január 1-jétől 2005. november 1-jéig alkalmazandó.
4. cikk
Ennek a határozatnak a Ciprusi Köztársaság a címzettje.
Kelt Brüsszelben, 2005. január 27-én.